Document ID: 32010R0983

ΚΑΝΟΝΙΣΜΌΣ (ΕΕ) αριθ. 983/2010 ΤΗΣ ΕΠΙΤΡΟΠΉΣ
της 3ης Νοεμβρίου 2010
για την τροποποίηση του κανονισμού (ΕΕ) αριθ. 185/2010 σχετικά με τον καθορισμό λεπτομερών μέτρων εφαρμογής των κοινών βασικών προτύπων ασφάλειας των αερομεταφορών από έκνομες ενέργειες
(Κείμενο που παρουσιάζει ενδιαφέρον για τον ΕΟΧ)
H ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
τον κανονισμό (ΕΚ) αριθ. 300/2008 του Ευρωπαϊκού Κοινοβουλίου και του Συμβουλίου, της 11ης Μαρτίου 2008, για τη θέσπιση κοινών κανόνων στο πεδίο της ασφάλειας της πολιτικής αεροπορίας και την κατάργηση του κανονισμού (ΕΚ) αριθ. 2320/2002 (1), και ιδίως το άρθρο 4 παράγραφος 3,
Εκτιμώντας τα ακόλουθα:
(1)
Σύμφωνα με τον κανονισμό (ΕΚ) αριθ. 272/2009 της Επιτροπής, της 2ας Απριλίου 2009, για τη συμπλήρωση των κοινών βασικών προτύπων ασφάλειας της πολιτικής αεροπορίας από έκνομες ενέργειες που προβλέπονται στο παράρτημα του κανονισμού (ΕΚ) αριθ. 300/2008 του Ευρωπαϊκού Κοινοβουλίου και του Συμβουλίου (2), η Επιτροπή αναγνωρίζει την ισοτιμία των προτύπων ασφάλειας της πολιτικής αεροπορίας τρίτων χωρών υπό τον όρο ότι πληρούνται τα κριτήρια που τίθενται στον εν λόγω κανονισμό.
(2)
Η Επιτροπή εξακρίβωσε ότι οι Ηνωμένες Πολιτείες της Αμερικής πληρούν τα κριτήρια που τίθενται στο μέρος E του παραρτήματος του κανονισμού (ΕΚ) αριθ. 272/2009.
(3)
Η Επιτροπή πρέπει να ενημερώσει πάραυτα τις αρμόδιες εθνικές αρχές που είναι υπεύθυνες για την ασφάλεια της πολιτικής αεροπορίας εάν διαθέτει πληροφορίες σύμφωνα με τις οποίες τα πρότυπα ασφαλείας που εφαρμόζει τρίτη χώρα, τα οποία έχουν σημαντικές επιπτώσεις στα συνολικά επίπεδα ασφάλειας της πολιτικής αεροπορίας στην Ένωση, δεν είναι πλέον ισοδύναμα με τα κοινά βασικά πρότυπα ασφάλειας των αερομεταφορών από έκνομες ενέργειες.
(4)
Οι αρμόδιες αρχές των κρατών μελών πρέπει να ενημερώνονται πάραυτα όταν η Επιτροπή διαθέτει αξιόπιστες πληροφορίες για δράσεις που ανελήφθησαν για την αποκατάσταση της ισοδυναμίας των σχετικών προτύπων ασφάλειας της πολιτικής αεροπορίας, συμπεριλαμβανομένων των αντισταθμιστικών μέτρων που εφαρμόζονται από την τρίτη χώρα.
(5)
Επομένως, ο κανονισμός (ΕΕ) αριθ. 185/2010 της Επιτροπής (3) πρέπει να τροποποιηθεί αναλόγως.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την ασφάλεια της πολιτικής αεροπορίας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΕ) αριθ. 185/2010 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την 1η Απριλίου 2011.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 3 Νοεμβρίου 2010.

Labels: 7
8
18